<classify> JESHI la Polisi Kanda Maalumu ya Dar es Salaam, limesema kuwa linaendelea kumshikilia kwa mahojiano mtu mmoja kati ya watuhumiwa saba waliokuwa wanaendelea kushikiliwa kwa ajili ya mahojiano baada ya kutekwa kwa mfanyabiashara maarufu Afrika ya Mashariki, Mohamed Dewji maarufu MO.Aidha, limesema kuwa Waziri wa Nchi Ofisi ya Makamu wa Rais Muungano na Mazingira, January Makamba hakukamatwa bali aliitwa polisi kwa ajili ya kuhojiwa kuhusu kupata taarifa za kupatikana kwa Mo kabla ya jeshi hilo.Akizungumza kwa njia ya simu na gazeti hili, Kamanda wa Polisi Kanda hiyo, Lazaro Mambosasa alisema kuwa baada ya kuwashikilia watu 27 waliwaachia na kubaki wanane na kati yao saba wameachiwa kwa dhamana amebaki mmoja.Mambosasa alisema kuwa mtuhumiwa huyo mmoja anaendelea kushikiliwa kwa ajili ya upelelezi kwa sababu yapo mambo ambayo hayako sawa. Watuhumiwa saba tumewaachia kwa dhamana na tunaendelea kumshikilia mtu mmoja ambaye tunaendelea kufanya upelelezi kujiridhisha na baadhi ya vitu, alisema Kamanda Mambosasa.Aidha, alisema jamii inapaswa itambue kuwa Makamba hakukamatwa ila aliitwa kwa ajili ya mahojiano na baada ya hapo aliachiwa. Oktoba 11, mwaka huu, Mo alitekwa akiwa kwenye Hoteli ya Colosseum iliyopo Oysterbay alikokwenda kufanya mazoezi lakini Oktoba 20, mwaka huu watekaji hao walimtelekeza katika viwanja vya Gymkhana ambako alitembea umbali mfupi na kuomba msaada wa simu na kuwasiliana na baba yake, Gullam Hussein.Baada ya kupatikana kwa MO, Makamba aliandika katika mtandao wa twitter kuwa Mohammed Dewji amerudi nyumbani salama. Nimezungumza naye kwa simu dakika 20 zilizopita. Sauti yake inaonyesha yu mzima bukheri wa afya. Shukrani kwa wote kwa dua na sala.Naenda nyumbani kwake kumuona muda huu. Kwa hiyo alipopatikana baba yake Gullam alinipigia simu na kuniambia kuna jambo la furaha kwamba Mo amepatikana akampa simu nikazungumza naye.Wakati huo ilikuwa saa 9.09 usiku. Pia aliandika: Kwa kuwa hapa ninapoishi si mbali na anapoishi Mo ni kama umbali wa dakika tano hivi, nikasema siwezi kulala acha niende kumuona. Nilipofika ilikuwa furaha sana na tulikumbatiana na tukazungumza.Kutokana na hali hiyo, Kamanda Mambosasa alisema kuwa walimhoji kuhusu kupata taarifa za kupatikana kwa MO kabla ya jeshi hilo kujua. Sisi hatukumkamata ila tumemuita aje kutoa maelezo kuhusu taarifa za kupatikana kwa MO kabla ya polisi kupata taarifa, alisema Mambosasa.Hata hivyo, akitoa ufafanuzi katika ukurasa wake wa twitter, Waziri huyo alisema Sijakamatwa nipo salama... Polisi walinipigia simu kuniomba kama rafiki wa Mo Dewji niwasaidie kama kuna chochote cha ziada ambacho Mo aliniambia kinachoweza kusaidia uchunguzi.Niliwaeleza. Wakasema kinafanana na alichowaeleza. Wakanishukuru. Walifanya hivi pia kwa wanafamilia. Sikukamatwa. HabariLeo lilitembelea ofisi ya mfanyabiashara huyo iliyopo Jengo la Golden Jubilee na kukuta wafanyakazi wakiwa kwenye nyuso za furaha baada ya kupatikana mfanyabiashara huyo.Mmoja kati ya wafanyakazi hao ambaye hakutaka kutajwa jina alisema,hatujui lini anakuja kuanza kazi rasmi lakini tumefurahi sana tena sana kupatikana kwake na tunamshukuru Mungu. Kwa sasa mfanyabiashara huyo ambae ni tajiri Afrika huku akishika nafasi ya kwanza kwa Afrika Mashariki na Kati hajaanza kwenda kazini.Familia yake ilitangaza donge nono la kitita cha Sh bilioni moja kwa mtu ambaye angesaidia kupatikana kwake, lakini kwa kuwa watekaji wao wenyewe ndio walimwachia huru hivyo familia hiyo imesema fedha hazijapa mtu wa kupewa.Wakati huohuo, Mbunge wa Arusha Mjini Chadema, Godbless Lema jana alijisalimisha mwenyewe katika Kituo Kikuu cha Polisi Mkoani Arusha baada ya kuitikia mwito wa Jeshi hilo na kuhojiwa kwa zaidi ya saa tatu.Mbunge huyo alihojiwa katika ofisi ya Mkuu wa Upelelezi Mkoa wa ArushaRCO na alipoachiwa alisema kuwa watu wanaolipaka matope jeshi la polisi wanapaswa kukemewa ama kuchukuliwa hatua kali.Lema aliwasili polisi Arusha majira ya saa 4.55 asubuhi akiwa ameongozana na Katibu wa Chadema Mkoa wa Arusha, Elias Mungure, mke wa Mbunge huyo Neema Lema na katibu Mwenezi wa Chadema Mkoa Mosesc Joseph wakiwa katika gari aina ya Ford yenye namba za usajili T501ACH na alihojiwa mpaka majira ya saa 8.26 mchana na kuachiwa bila ya masharti yoyote.Mara baada ya kuhojiwa alisema akiwa kama Waziri kivuli wa Mambo ya Ndani alimwagiza Mkuu wa Jeshi la Polisi Nchini IGP, Simon Sirro kuilinda heshima ya jeshi la polisi nchini na kuwakemea wale wote wenye nia mbaya na jeshi hilo kwa maslahi yao binafsi.Alisema IGP anapaswa kuondoa shaka iliyopo kwa jamii juu ya utendaji kazi wake uliopo hivi sasa wa mashaka kwani Polisi inaheshimika sana kwa jamii na inafanya kazi kwa taratibu zilizowekwa ikiwemo kulinda raia na mali zao.Mbunge huyo alisema kama kuna mtu ama kikundi kinataka kulichafua jeshi la polisi mtu huyo ama kikundi hicho kinapaswa kukemewa na kuchukuliwa hatua kali za kisheria ili jeshi hilo liendelee kuheshimika kwa jamii nzima inalolizunguka.  <topic>: kitaifa 